CELEX: 52017PC0061
Language: ro
Date: 2017-02-07
Title: Propunere de DECIZIE DE PUNERE ÎN APLICARE A CONSILIULUI de autorizare a Republicii Estonia de a aplica o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată

COMISIA EUROPEANĂ
            Bruxelles, 7.2.2017
            COM(2017) 61 final
            2017/0018(NLE)
            Propunere de
            DECIZIE DE PUNERE ÎN APLICARE A CONSILIULUI
            de autorizare a Republicii Estonia de a aplica o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată
            
               
         
         
            
               EXPUNERE DE MOTIVE
            
            
               În conformitate cu articolul 395 alineatul (1) din Directiva 2006/112/CE
                  1
                din 28 noiembrie 2006 privind sistemul comun al taxei pe valoarea adăugată (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la directivă pentru a simplifica procedura de colectare a taxei sau pentru a preveni anumite forme de evaziune sau de fraudă fiscală.
            
            
               Prin scrisoarea înregistrată de Comisie la 18 mai 2016, Estonia a solicitat autorizarea de a aplica, de la 1 ianuarie 2018, o măsură de derogare de la dispozițiile articolului 287 din Directiva TVA, permițând Estoniei să scutească de la plata TVA persoanele impozabile a căror cifră de afaceri anuală nu depășește 40 000 EUR.
            
            
               În conformitate cu articolul 395 alineatul (2) din Directiva TVA, Comisia a informat celelalte state membre, prin scrisoarea din 4 octombrie 2016, cu privire la solicitarea înaintată de Estonia. Prin scrisoarea din data de 5 octombrie 2016, Comisia a comunicat Estoniei că deține toate informațiile necesare pentru a analiza cererea.
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Titlul XII capitolul 1 din Directiva TVA prevede posibilitatea ca statele membre să aplice regimuri speciale pentru întreprinderile mici, printre care și scutirea persoanelor impozabile a căror cifră de afaceri anuală se situează sub un anumit prag. Această scutire presupune că o persoană impozabilă nu este obligată să perceapă TVA pentru livrările sale și, în consecință, nu poate deduce TVA aferentă achizițiilor sale.
            
            
               În conformitate cu articolul 287 alineatul (8) din Directiva TVA, Estonia poate acorda o scutire de la plata TVA persoanelor impozabile a căror cifră de afaceri anuală nu depășește echivalentul în moneda națională a 16 000 EUR, la cursul de schimb din ziua aderării acestei țări. Estonia a introdus moneda euro la 1 ianuarie 2011.
            
            
               Prin ridicarea pragului pentru ca o persoană să fie înregistrată în scopuri de TVA de la 16 000 EUR la 40 000 EUR, se anticipează că sarcinile administrative care le revin întreprinderilor eligibile pentru acest regim și, în special, microîntreprinderilor, vor fi reduse ca urmare a aplicării măsurii, prin datorită faptului că acestea vor fi scutite de o mare parte din obligațiile aferente impuse de regimul normal de TVA, precum ținerea de evidențe în scopuri de TVA sau depunerea de declarații privind TVA.
            
            
               În plus, măsura va genera și o diminuare a sarcinii de lucru pentru autoritățile fiscale.
            
            
               Potrivit autorităților estoniene, măsura nu va avea niciun impact semnificativ asupra cuantumului total al veniturilor din TVA colectate în etapa consumului final.
            
            
               Persoanele a căror cifră de afaceri nu depășește pragul vor dispune în continuare de opțiunea de a fi înregistrate în scopuri de TVA.
            
            
               •Coerența cu dispozițiile existente în domeniul de politică
            
            
               Derogări similare au fost acordate și altor state membre. Belgiei
                  2
                și Luxemburgului
                  3
                li s-a acordat un prag de 25 000 EUR, Poloniei
                  4
                un prag de 40 000 EUR, Lituaniei
                  5
                un prag de 45 000 EUR, Letoniei
                  6
                și Sloveniei
                  7
                un prag de 50 000 EUR, Italiei
                  8
                și României
                  9
                un prag de 65 000 EUR.
            
            
               Derogările de la Directiva TVA ar trebui să fie întotdeauna limitate în timp, astfel încât efectele lor să poată fi evaluate. În plus, dispozițiile articolelor 281-294 din Directiva TVA referitoare la regimul special pentru întreprinderile mici fac în prezent obiectul unei revizuiri. După cum s-a anunțat în Planul de acțiune privind TVA
                  10
                și în programul de lucru al Comisiei pentru 2017
                  11
               , propunerea Comisiei, care va lua forma unui amplu pachet de măsuri de simplificare, urmează să fie prezentată până la sfârșitul anului 2017.
            
            
               Prin urmare, se propune să se permită ridicarea pragului până la 40 000 EUR de la 1 ianuarie 2018 până la 31 decembrie 2020 sau până la data intrării în vigoare a unei directive care modifică dispozițiile Directivei TVA privind regimul special pentru întreprinderile mici, dacă această dată este anterioară. 
            
            
               •Coerența cu alte politici ale Uniunii
            
            
               
                  Măsura este conformă cu obiectivele Uniunii pentru întreprinderile mici, prezentate în Comunicarea Comisiei intitulată „«Think small first» – a «Small Business Act» for Europe” („«Gândiți mai întâi la scară mică» – Un „Small Business Act ” pentru Europa
                     12
                  ”), care invită statele membre să țină cont de caracteristicile speciale ale IMM-urilor atunci când elaborează legislația și, prin urmare, să simplifice cadrul de reglementare existent.
               
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
         
         
            
               •Temeiul juridic
            
            
               
                  Articolul 395 din Directiva TVA.
               
            
            
               •Subsidiaritatea (în cazul competențelor neexclusive) 
            
            
               
                  Având în vedere dispoziția din Directiva TVA pe care se întemeiază propunerea, principiul subsidiarității nu se aplică.
               
            
            
               •Proporționalitatea
            
            
               
                  Decizia se referă la o autorizare acordată unui stat membru la solicitarea acestuia și nu constituie o obligație.
               
            
            
               Având în vedere domeniul de aplicare limitat al derogării, măsura specială este proporțională cu obiectivul urmărit, și anume simplificarea în beneficiul unui număr mai mare de persoane impozabile mici și al administrației fiscale.
            
            
               •Alegerea instrumentului
            
            
               Instrument propus: Decizie de punere în aplicare a Consiliului.
            
            
               Alte instrumente nu ar fi adecvate, deoarece, în conformitate cu articolul 395 din Directiva TVA, derogarea de la normele comune în materie de TVA este posibilă numai cu autorizarea Consiliului, hotărând în unanimitate la propunerea Comisiei. Astfel, o decizie de punere în aplicare a Consiliului este instrumentul cel mai adecvat, dat fiind faptul că ea poate fi adresată unui singur stat membru.
            
            
               3.REZULTATELE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultările cu părțile interesate
            
            
               Prezenta propunere se bazează pe o cerere înaintată de Estonia și se referă doar la acest stat membru.
            
            
               •Obținerea și utilizarea expertizei
            
            
               Nu a fost necesar să se recurgă la expertiză externă.
            
            
               •Evaluarea impactului
            
            
               Propunerea de decizie de punere în aplicare a Consiliului vizează creșterea pragului actual de scutire ca o măsură de simplificare care înlătură multe dintre obligațiile în materie de TVA ale întreprinderilor cu o cifră de afaceri anuală ce nu depășește 40 000 EUR. Va avea, prin urmare, un impact potențial pozitiv asupra reducerii sarcinii administrative pentru un număr de persoane impozabile și, ulterior, pentru administrația fiscală.
            
            
               În 2015, au fost înregistrate în scopuri de TVA 15 119 persoane având o cifră de afaceri anuală în intervalul 16 001-40 000 EUR (ceea ce reprezintă 19,4 % din numărul total de persoane înregistrate în scopuri de TVA) și care au devenit, în plus, eligibile pentru scutirea de TVA în temeiul derogării. Conform autorităților estoniene, aproximativ 3 000 de persoane impozabile din cadrul acestui grup (3,8 % din numărul total actual de persoane impozabile) vând în principal articole consumatorilor finali. Cu toate acestea, măsura nu va avea niciun impact semnificativ asupra cuantumului veniturilor din TVA colectate în etapa consumului final. Se estimează că veniturile anuale din TVA ale statului ar putea scădea cu 6,6 milioane EUR, ceea ce reprezintă 0,39 % din totalul veniturilor din TVA.
            
            
               
                  Persoanele impozabile a căror cifră de afaceri nu depășește pragul nu vor trebui să se înregistreze în scopuri de TVA și, astfel, sarcinile administrative care le revin vor fi reduse ca urmare a aplicării măsurii, deoarece acestea nu vor trebui să țină evidențe în scopuri de TVA sau să depună declarații privind TVA. De asemenea, măsura va genera o diminuare a sarcinii de lucru pentru autoritățile fiscale.
               
            
            
               4.IMPLICAȚII BUGETARE
            
         
         
            
               Propunerea nu are implicații asupra bugetului UE, deoarece Estonia va efectua un calcul de compensare în conformitate cu articolul 6 din Regulamentul (CEE, EURATOM) 1553/89 al Consiliului
                  13
               .
            
            
               5.ALTE ELEMENTE
            
            
               Propunerea include o clauză de limitare în timp.
            
            
               2017/0018 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de autorizare a Republicii Estonia de a aplica o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  14
               , în special articolul 395,
            
            
               având în vedere propunerea Comisiei Europene,
            
            
               întrucât:
            
            
               (1)Prin scrisoarea înregistrată de Comisie la 18 mai 2016, Estonia a solicitat autorizarea de a aplica o măsură de derogare de la dispozițiile articolului 287 din Directiva 2006/112/CE, permițând Estoniei să scutească, începând cu 1 ianuarie 2018, de la plata TVA persoanele impozabile a căror cifră de afaceri anuală nu depășește 40 000 EUR.
            
            
               (2)În conformitate cu articolul 395 alineatul (2) din Directiva 2006/112/CE, Comisia a informat celelalte state membre, prin scrisoarea din 4 octombrie 2016, cu privire la cererea prezentată de Estonia. Prin scrisoarea din data de 5 octombrie 2016, Comisia a comunicat Estoniei că deține toate informațiile necesare pentru a analiza cererea.
            
            
               (3)În conformitate cu articolul 287 alineatul (8) din Directiva 2006/112/CE, Estonia poate acorda o scutire de la plata TVA persoanelor impozabile a căror cifră de afaceri anuală nu depășește echivalentul în moneda națională a 16 000 EUR, la cursul de schimb din ziua aderării acestei țări.
            
            
               (4)Derogarea solicitată este conformă cu obiectivele prezentate în Comunicarea Comisiei intitulată „«Gândiți mai întâi la scară mică»: Prioritate pentru IMM-uri - Un «Small Business Act» pentru Europa”, 25 iunie 2008
                  15
               .
            
            
               (5)Dat fiind că această măsură de derogare va avea ca efect reducerea obligațiilor în materie de TVA pentru întreprinderile mici, Estonia ar trebui să fie autorizată să aplice măsura pentru o perioadă limitată, până la 31 decembrie 2020. Persoanele impozabile ar trebui să poată opta în continuare pentru regimul normal de TVA.
            
            
               (6)Dispozițiile articolelor 281-294 din Directiva 2006/112/CE referitoare la un regim special pentru întreprinderile mici fac obiectul unei revizuiri și se preconizează intrarea în vigoare, înainte de data menționată anterior, a unei directive care va modifica aceste dispoziții ale directivei TVA.
            
            
               (7)Din informațiile furnizate de Estonia, majorarea pragului va avea un impact neglijabil asupra cuantumului total al veniturilor fiscale colectate în etapa consumului final.
            
            
               (8)Derogarea nu are niciun impact asupra resurselor proprii ale Uniunii provenind din taxa pe valoarea adăugată,
            
         
         
            
               ADOPTĂ PREZENTA DECIZIE: 
            
            
               Articolul 1
            
            
               Prin derogare de la articolul 287 punctul 8 din Directiva 2006/112/CE, Republica Estonia este autorizată să scutească de la plata TVA persoanele impozabile a căror cifră de afaceri anuală nu depășește 40 000 EUR.
            
            
               Articolul 2
            
            
               Prezenta decizie produce efecte de la data notificării sale.
            
            
            
               Prezenta decizie se aplică de la 1 ianuarie 2018 până la 31 decembrie 2020 sau până la data intrării în vigoare a unei directive care modifică dispozițiile articolelor 281-294 din Directiva 2006/112/CE privind regimul special pentru întreprinderile mici, dacă această dată este anterioară.”
            
            
               Articolul 3
            
            
               Prezenta decizie se adresează Republicii Estonia.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  JO 347, 11.12.2006, p. 1.
               
               
                  
                     (2)
                  Decizia de punere în aplicare (UE) 2015/2348 a Consiliului din 10 decembrie 2015 de modificare a Deciziei de punere în aplicare 2013/53/UE de autorizare a Regatului Belgiei să introducă o măsură specială de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 330, 16.12.2015, p. 51).
               
               
                  
                     (3)
                  Decizia de punere în aplicare 2013/677/UE a Consiliului din 15 noiembrie 2013 de autorizare a Luxemburgului în vederea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 316, 27.11.2013, p. 33).
               
               
                  
                     (4)
                  Decizia de punere în aplicare (UE) 2016/2090 a Consiliului din 21 noiembrie 2016 de modificare a Deciziei 2009/790/CE de autorizare a Republicii Polone de a aplica o măsură derogatorie de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 324, 30.11.2016, p. 7). 
               
               
                  
                     (5)
                  Decizia de punere în aplicare 2014/795/UE a Consiliului din 7 noiembrie 2014 de prelungire a aplicării Deciziei de punere în aplicare 2011/335/UE și de autorizare a Republicii Lituania de a aplica o măsură de derogare de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 330, 15.11.2014, p. 44).
               
               
                  
                     (6)
                  Decizia de punere în aplicare 2014/796/UE a Consiliului din 7 noiembrie 2014 de autorizare a Republicii Letonia de a aplica o măsură de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 330, 15.11.2014, p. 46).
               
               
                  
                     (7)
                  Decizia de punere în aplicare 2015/2089/UE a Consiliului din 10 noiembrie 2015 de modificare a Deciziei de punere în aplicare 2013/54/UE de autorizare a Republicii Slovenia să introducă o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 302, 19.11.2015, p.107).
               
               
                  
                     (8)
                  Decizia de punere în aplicare (UE) 2016/1988 a Consiliului din 8 noiembrie 2016 de autorizare a Republicii Italiene pentru continuarea aplicării unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată (JO L 306, 15.11.2016, p. 11).
               
               
                  
                     (9)
                  Decizia de punere în aplicare 2014/931/UE a Consiliului din 16 decembrie 2014 de prelungire a aplicării Deciziei de punere în aplicare 2012/181/UE de autorizare a României de a introduce o măsură specială de derogare de la articolul 287 din Directiva 2006/112/CE privind sistemul comun al taxei pe valoarea adăugată (JO L 365, 19.12.2014, p. 145).
               
               
                  
                     (10)
                  Comunicare a Comisiei către Parlamentul European, Consiliu și Comitetul Economic și Social European referitoare la un plan de acțiune privind TVA, Către un spațiu unic pentru TVA în UE - Momentul deciziei, 7.4.2016, COM(2016)148 final.
               
               
                  
                     (11)
                  Programul de lucru al Comisiei pentru 2017 - Construirea unei Europe care le oferă cetățenilor săi protecție, îi ajută să își afirme drepturile și îi apără, Strasbourg, 25.10.2016, COM(2016)710 final.
               
               
                  
                     (12)
                  COM(2008) 394 din 25 iunie 2008.
               
               
                  
                     (13)
                  JO L 155, 7.6.1989, p. 9–13.
               
               
                  
                     (14)
                  JO L 347, 11.12.2006, p. 1.
               
               
                  
                     (15)
                  Comunicarea Comisiei către Consiliu, Parlamentul European, Comitetul Economic și Social European și Comitetul Regiunilor - „«Gândiți mai întâi la scară mică» : Prioritate pentru IMM-uri 
                     Un „Small Business Act ” pentru Europa”, Bruxelles, 25.6.2008 - COM (2008) 394 final.